b'\n_START_ARTICLE_\nTampereen teknillisen yliopiston fysiikan laitos\n_START_PARAGRAPH_\nFysiikan laitos on kuulunut Tampereen teknillisen yliopiston organisaatioon oppilaitoksen vuonna 1972 tapahtuneesta itsen\xc3\xa4istymisest\xc3\xa4 alkaen. TTKK oli vuosien 1965\xe2\x80\x931972 ajan Teknillisen korkeakoulun sivukorkeakoulu ja t\xc3\xa4ll\xc3\xb6in fysiikan sek\xc3\xa4 matematiikan perusopetus oli Yleisen osaston vastuulla. Fysiikan laitos kuului s\xc3\xa4hk\xc3\xb6tekniikan osastoon vuoteen 2002 saakka. Vuosina 2002\xe2\x80\x932007 laitos kuului teknis-luonnontieteelliseen osastoon ja t\xc3\xa4m\xc3\xa4n j\xc3\xa4lkeen yliopiston luonnontieteiden ja ymp\xc3\xa4rist\xc3\xb6tekniikan tiedekuntaan._NEWLINE_Fysiikan laitoksen johtajina ovat toimineet professorit Gunnar Graeffe (1970\xe2\x80\x931998), Rolf Hernberg (1998\xe2\x80\x932009), Martti Kauranen (2009\xe2\x80\x932013) sek\xc3\xa4 Jyrki M\xc3\xa4kel\xc3\xa4 (2014\xe2\x80\x932016). Jyrki M\xc3\xa4kel\xc3\xa4 j\xc3\xa4i TTY:n Fysiikan laitoksen viimeiseksi johtajaksi, sill\xc3\xa4 TTY:n Fysiikan laitos lakkautettiin vuoden 2016 lopussa.\n_START_SECTION_\nFysiikan perusopetus\n_START_PARAGRAPH_\nFysiikan laitoksen n\xc3\xa4kyvin teht\xc3\xa4v\xc3\xa4 on fysiikan perusopetuksen hoitaminen ja t\xc3\xa4m\xc3\xa4 tapahtuu noin 50\xe2\x80\x93150 opiskelijan luentoryhmiss\xc3\xa4, joista kustakin vastaa p\xc3\xa4\xc3\xa4s\xc3\xa4\xc3\xa4nt\xc3\xb6isesti lehtori. Lehtorin apuna on laskuharjoitusten ohjaajina p\xc3\xa4\xc3\xa4- tai sivutoimisia tuntiopettajia. Fysiikan laboratorioharjoitukset kuuluvat my\xc3\xb6s v\xc3\xa4ltt\xc3\xa4m\xc3\xa4tt\xc3\xb6m\xc3\xa4n\xc3\xa4 osana perusopetukseen. Oppilaslaboratoriota johtaa lehtori ja h\xc3\xa4nen apunaan on noin 20 tuntiopettajaa.'